Sag anlagt den 22. november 2024 – Capgemini España og UniSystems Luxembourg mod EUIPO
(Sag T-595/24)
Processprog: fransk
Parter
Sagsøgere: Capgemini España, SL (Madrid, Spanien) og UniSystems Luxembourg Sàrl (Bertrange, Luxembourg) (ved advokaterne T. Dal Farra og E. Caupert)
Sagsøgt: Den Europæiske Unions Kontor for Intellektuel Ejendomsret (EUIPO)
Sagsøgernes påstande
–    Afgørelsen om tildeling af rammeaftale nr. EUIPO/2024/OP/0007 til de tre valgte tilbudsgivere, der er indehold i EUIPO’s skrivelse af 6. november 2024, annulleres.
–    Den implicitte afgørelse om afvisning af den klage, der blev indgivet af selskaberne Capgemini España SL og UniSystems Luxembourg Sàrl, og som er kommet til udtryk ved EUIPO’s manglende reaktion i tre dage efter modtagelsen af de nævnte selskabers klageskrivelse, som er dateret den 16. november 2024, annulleres.
–    Afgørelsen om undertegnelse af rammeaftale nr. EUIPO/2024/OP/0007 annulleres.
–    Såfremt rammeaftale nr. EUIPO/2024/OP/0007 allerede er undertegnet, annulleres denne aftale.
–    EUIPO tilpligtes at betale sagsomkostningerne.
Søgsmålsgrunde og væsentligste argumenter
Sagsøgerne har til støtte for søgsmålet fremsat tre anbringender.
1.    Det første anbringende om fordrejning af det tilbud, som sagsøgerne har indgivet. Sagsøgerne har gjort gældende, at denne fordrejning kommer til udtryk ved en tilsidesættelse af ligebehandlingsprincippet.
2.    Andet anbringende om, at EUIPO har anlagt et åbenbart urigtigt skøn ved analysen af forskellige tilbud.
3.    Tredje anbringende om en uregelmæssighed ved de successive forlængelser af fristen for indgivelse af tilbud.
____________